Peter Viereck

Peter Robert Edwin Viereck (født 5. august 1916 i New York, død 13. mai 2006 i South Hadley) var en amerikansk historiker, lyriker og politisk teoretiker.

Han var sønn av den tysk-amerikanske skribenten og nazisten George Sylvester Viereck.

Han tok bachelorgraden i historie ved Harvard University i 1937, mastergraden i 1939 og doktorgraden i 1942. Han hadde sin spesialisering i europeisk historie. I sin doktorgradsavhandling, som også ble utgitt i bokform i flere opplag, argumenterte Viereck for at nazismen i første rekke hadde sine røtter i den tyske nasjonalromantikken på 1800-tallet, og ikke i den autoritære prøyssiske tradisjonen. Dette var en oppsiktsvekkende analyse i samtiden, men har fått allmenn aksept. Viereck hadde allerede i en artikkel i Atlantic Monthly i april 1940 tatt et oppgjør med totalitært tankegods som nazismen og kommunismen, hevdet at liberalismen hadde en naiv forståelse av fremskrittet og menneskets godhet, og tatt til orde for en fornyelse av konservatismen.

Han utgav flere omfattende verk om konservativ politisk tenkning, og skrev blant annet:

«De konservative prinsippene par excellence er selvrealiserende gjennom personlig ansvar, bevaring gjennom reform, humanisme og klassisk balanse, en fruktbar nostalgi for det permanente bak tingenes evige flux og en sans for historisk kontinuitet. Disse prinsippene skaper frihet, en frihet som ikke er bygget på den infantile trassens kvikksand, men på en grunnmur av etikk og lov.»

Viereck foreleste først ved Smith College 1946–1947. I 1948 ble han professor i historie ved Mount Holyoke College, et kvinneuniversitet i Massachusetts. Han emeriterte i 1987, men fortsatte å undervise i russisk historie frem til 1997.

Viereck utgav en rekke diktsamlinger, og noen av diktene ble først publisert i det velrenommerte tidsskriftet Poetry. Han ble tildelt Pulitzerprisen for poesi i 1949.

Referanser

Litteratur 
 
 

Historikere fra USA
Lyrikere fra USA
Alumni fra Harvard University
Pulitzerpris-vinnere
Personer fra USA av tysk opphav